钦定古今图书集成/方舆汇编/职方典/第1106卷 > 《归闲诗二十韵》丁儒
## 钦定古今图书集成/方舆汇编/职方典/第1106卷 > 《归闲诗二十韵》丁儒

“漳北遥开郡，泉南久罢屯。归寻初旅寓，喜作旧乡邻。
好鸟鸣檐竹，村黎爱幕臣。土音今听惯，民俗始知淳。
烽火无传警，江山已绝尘。天开一岁暖，花发四时春。
杂卉三冬绿，嘉禾两度新。俚歌声靡曼，秫酒味温醇。
锦苑来丹荔，清波出素鳞。芭蕉金剖润，龙眼玉生津。
蜜取花间液，柑藏树上珍。醉宜薯蔗沥，睡稳木棉温。”
茉莉香篱落，榕阴浃里𬮱。雪霜偏避地，风景独推闽。
辞国来诸属，于兹缔六亲。追随情语好，问馈岁时频。
相访朝和夕，浑忘越与秦。功成在炎域，事定有闲身。
词赋聊酬和，才名任隐沦。呼童多种植，长是此方人。